Предложение за РЕШЕНИЕ ЗА ИЗПЪЛНЕНИЕ НА СЪВЕТА за одобряване на програма за макроикономически мерки за Кипър и за отмяна на Решение 2013/236/ЕС на Съвета /* COM/2013/0602 final - 2013/0290 (NLE) */





ОБЯСНИТЕЛЕН МЕМОРАНДУМ На 25 юни 2012 г. Кипър подаде искане за финансова помощ от Европейския механизъм за стабилност (ЕМС). На 25 април 2013 г. Съветът реши (Решение 2013/236/ЕС на Съвета), че Кипър трябва стриктно да прилага програма за макроикономически мерки, чрез която трябва да се намери решение за специфичните рискове, произтичащи от Кипър за финансовата стабилност на еврозоната като цяло, и която има за цел бързото възстановяване на стабилността и устойчивостта на икономиката и финансите на Кипър. На 24 април 2013 г. Съветът на управителите на ЕМС реши да предостави принципна подкрепа за стабилността на Кипър и одобри Меморандума за разбирателство относно специфичните условия на икономическата политика (наричан по-долу „МР“) и подписването му от Комисията от името на ЕМС. На 8 май 2013 г. Съветът на директорите на ЕМС одобри споразумението за финансова помощ. Програмата за макроикономически мерки има за цел да възстанови доверието на финансовите пазари, да възвърне доброто макроикономическо равновесие и да позволи възстановяването на устойчивия икономически растеж. За постигането на тези цели програмата се гради на три стълба. Първият стълб предвижда стратегия за финансовия сектор, основана на преструктуриране и свиване на неговите финансови институции, и засилване на надзора върху него, като усилията са насочени към преодоляване на недостига на капитал и ликвидност. Вторият стълб е амбициозна стратегия за фискална консолидация, която допълва усилията за консолидация, започнали през 2012 г., по-специално чрез мерки за ограничаване на текущите първични разходи, увеличаване на държавните приходи, подобряване на работата на публичния сектор и поддържане на фискална консолидация в средносрочен план. Целта е да се коригира прекомерният дефицит по консолидирания държавен бюджет и съотношението на държавния дълг към БВП да започне устойчиво да намалява в средносрочен план. Властите са поели ангажимент да намалят дефицита под 3 % от БВП до 2016 г. Доброто усвояване на средства по Структурния и други фондове на ЕС, както и инициативите, свързани с политиките на Съюза, целящи насърчаване на създаването на работни места и растеж, трябва да се запазят. Това ще допринесе за осъществяването на дългосрочен растеж на икономиката на Кипър. Третият стълб се състои от амбициозен план за структурна реформа, предвиден да окаже подкрепа на конкурентоспособността и устойчивия и балансиран растеж в съответствие със специфичните за държавата препоръки, отправени към Кипър през 2012 г., както и да позволи коригирането на макроикономическите дисбаланси. В съответствие с Препоръката на Съвета от 22 април 2013 г. за създаване на гаранция за младежта[1], следва да се разширят възможностите за младите хора и техните перспективи за заетост. Тригодишната програма обхваща периода от средата на 2013 г. до средата на 2016 г. В съответствие с член 1, параграф 2 от Решение 2013/236/ЕС Комисията, заедно с Европейската централна банка (ЕЦБ) и, когато е уместно, с Международния валутен фонд (МВФ), извърши първия преглед на напредъка по изпълнението на договорените мерки, както и на тяхната ефективност и социално-икономическо въздействие. В резултат на това МР беше актуализиран в областта на реформата на финансовия сектор, фискалната политика и структурните реформи. По отношение на финансовия сектор преработеният меморандум за разбирателство включва съгласие за публикуването на пътна карта за постепенно облекчаване на контрола върху капитала, обвързано с постигането на етапни цели и съгласувано с ликвидността на банковия сектор. Освен това преработеният меморандум за разбирателство изисква създаването на правна рамка за нова управленска структура, ръководеща участието на държавата в сектора на кооперативните кредитни институции. Накрая, като част от усилията на Кипър в областта на борбата срещу изпирането на пари бе договорен план за действие в областта на комплексната проверка на клиентите и прозрачността на предприятията. По отношение на фискалната политика, в преработения меморандум за разбирателство се съдържа ангажимент за приемане на схема за компенсиране за взаимоспомагателния фонд и пенсионните фондове, намиращи се в „Cyprus Popular Bank“, с което следва да се гарантира съпоставимото им третиране, както тези при „Bank of Cyprus“. Също така е установено, че за да се гарантира ефективното усвояване на средствата на ЕС, кипърските власти следва да осигурят наличието на необходимите национални средства за покриване на вноските на държавите членки. Накрая, в съответствие с Регламент (ЕС) № 472/2013, преработеният меморандум за разбирателство изисква Кипър да подаде искане за техническа помощ за периода на програмата и да извърши пълен одит на публичните си финанси. В областта на структурните реформи преработеният Меморандум за разбирателство описва подробно планираната реформа на публичните помощи, която следва да гарантира, че социалното подпомагане служи като предпазна мярка, осигуряваща минимален доход за тези, които са неспособни да си осигурят минимален жизнен стандарт, като в същото време запазва стимулите за започване на работа. Освен това се изисква Кипър да изготви подробни предложения за политики по отношение на справянето с недостатъците в неговите политики за стимулиране на трудовата заетост и също така да предприеме бързи действия за създаването на възможности за младите хора и подобряване на перспективите им за намиране на работа, в съответствие с целите на препоръката на Съвета за създаване на гаранция за младежта. След влизането в сила на Регламент (ЕС) № 472/2013 предстои да се приеме програма за макроикономически мерки под формата на решение за изпълнение на Съвета. Следователно, по причини, свързани с правната яснота и сигурност, Комисията предлага програмата да се приеме повторно въз основа на член 7, параграф 2 от Регламент (ЕС) № 472/2013. Съдържанието на програмата е по същество идентично с това, одобрено с Решение 2013/236/ЕС, но включва и резултатите от прегледа, извършен в съответствие с член 1, параграф 2 от Решение 2013/236/ЕС. В същото време се предлага да се отмени Решение 2013/236/ЕС на Съвета. С предложеното решение ще се осигури пълно съответствие между рамката за многостранен надзор на Съюза, установена с Договора за функционирането на ЕС, и политическите условия, които са в основата на програмата за икономически мерки. По-специално, член 10 от Регламент (ЕС) № 472/2013 осигурява последователност в задълженията за докладване и наблюдение. 2013/0290 (NLE) Предложение за РЕШЕНИЕ ЗА ИЗПЪЛНЕНИЕ НА СЪВЕТА за одобряване на програма за макроикономически мерки за Кипър и за отмяна на Решение 2013/236/ЕС на Съвета СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност, и по-специално член 7, параграфи 2 и 5 от него, като взе предвид предложението на Европейската комисия, като има предвид, че: като има предвид, че: (1) Регламент (ЕС) № 472/2013 се прилага и спрямо държавите членки, които вече получават финансова помощ, включително тези от ЕМС, към момента на влизането му в сила. (2) Регламент (ЕС) № 472/2013 определя правилата за одобряване на програма за макроикономически мерки за държавите членки, получаващи финансова помощ, които трябва да бъдат в съответствие с разпоредбите на Договора за създаване на Европейски механизъм за стабилност (ЕМС). (3) По искане, отправено на 25 юни 2012 г. от Кипър за финансова помощ от Европейския механизъм за стабилност (ЕМС), Съветът реши на 25 април 2013 г. (Решение 2013/236/ЕС), че Кипър трябва стриктно да прилага програма за макроикономически мерки. (4) На 24 април 2013 г. Съветът на управителите на ЕМС реши да предостави принципна подкрепа за стабилността на Кипър и одобри Меморандума за разбирателство относно специфичните условия на икономическата политика (наричан по-долу „МР“) и подписването му от Комисията от името на ЕМС. (5) В съответствие с член 1, параграф 2 от Решение 2013/236/ЕС на Съвета Комисията, в сътрудничество с ЕЦБ и, когато е уместно, с МВФ, извърши първия преглед на напредъка по изпълнението на договорените мерки, както и на тяхната ефективност и социално-икономическо въздействие. Като последица от този преглед, съществуващата програма за макроикономически мерки беше актуализирана, за да отрази действията, предприети от кипърските власти до второто тримесечие на 2013 г. (6) След влизането в сила на Регламент (ЕС) № 472/2013 програмата за макроикономически мерки предстои да бъде приета под формата на решение за изпълнение на Съвета. Следователно, по причини, свързани с правната яснота и сигурност, програмата следва да се приеме повторно въз основа на член 7, параграф 2 от Регламент (ЕС) № 472/2013. Съдържанието на програмата следва да остане идентично с това, одобрено с Решение 2013/236/ЕС, но да включва и резултатите от прегледа, извършен в съответствие с член 1, параграф 2 от Решение 2013/236/ЕС. В същото време Решение 2013/236/ЕС следва да бъде отменено. (7) Комисията, в сътрудничество с ЕЦБ и МВФ, извърши първия преглед на напредъка по изпълнението на договорените мерки, както и на тяхната ефективност и социално-икономическо въздействие. В резултат на това меморандумът за разбирателство беше актуализиран в областта на реформата на финансовия сектор, фискалната политика и структурните реформи, особено по отношение на i) пътна карта за постепенно намаляване на контрола върху капитала, ii) създаване на правна рамка за нова структура на управление, ръководеща участието на държавата в кооперативния кредитен сектор, iii) план за действие срещу изпирането на пари, iv) схема за компенсиране за взаимоспомагателния фонд и пенсионните фондове, намиращи се в „Cyprus Popular Bank“, v) осигуряване на необходимите налични национални средства за покриване на националните вноски по проекти, финансирани от Структурния и други фондове на ЕС, vi) предоставяне на подробна информация относно планираната реформа на публичните помощи и vii) изготвяне на политически предложения за политики за стимулиране на трудовата заетост и предприемане на бързи действия за създаването на възможности за младите хора и подобряване на перспективите им намиране на работа. Провеждането на широкообхватни и амбициозни реформи във финансовата, фискалната и структурната области се очаква да запази средносрочната устойчивост на държавния дълг на Кипър. (8) В периода на прилагане на всеобхватния пакет от мерки за Кипър Комисията следва да предоставя и допълнителни съвети за прилагане на политиката, както и техническа помощ в конкретни области. Държава членка, която прилага програма за макроикономически мерки и не разполага с необходимия административен капацитет, се обръща за техническа помощ към Комисията, която може да създаде експертни групи за тази цел. (9) Кипърските власти следва да поискат становищата на социалните партньори и гражданските организации, в съответствие с действащите национални правила и практики, относно участието в подготовката, прилагането, наблюдението и оценката на програмата за макроикономически мерки. ПРИЕ НАСТОЯЩОТО РЕШЕНИЕ: Член 1 1. С цел улесняване на възстановяването на устойчивия растеж и на фискалната и финансовата стабилност на кипърската икономика, Кипър стриктно прилага програма за макроикономически мерки (наричана по-долу „програмата“), чиито основни елементи са определени в член 2 от настоящото решение. Програмата е насочена към конкретните рискове, произтичащи от кризата в Кипър, за финансовата стабилност на еврозоната като цяло и има за цел постигането на бързо възстановяване на стабилността и устойчивостта на икономическата и финансовата ситуация в Кипър, както и възстановяване на способността на страната да се финансира изцяло на международните финансови пазари. В програмата се отразяват препоръките на Съвета, адресирани до Кипър съгласно членове 121, 126, 136 и 148 ДФЕС, както и предприетите от Кипър действия за тяхното изпълнение, като същевременно се цели разширяване, засилване и задълбочаване на необходимите мерки на политиката. 2. Комисията, в сътрудничество с ЕЦБ и, когато е уместно, с МВФ, наблюдава напредъка, постигнат от Кипър при прилагането на неговата програма. Кипър предоставя на Комисията и на ЕЦБ пълното си сътрудничество. По-специално той им предоставя цялата информация, която те смятат за необходима за наблюдението на програмата. Кипърските власти се консултират предварително с Комисията, ЕЦБ и МВФ относно приемането на политики, които не са включени в настоящото решение за изпълнение, но които могат да окажат съществено въздействие върху постигането на програмните цели. 3. Комисията, в сътрудничество с ЕЦБ и, когато е уместно, с МВФ, разглежда заедно с кипърските власти всички промени и актуализации на програмата, които може да се окажат необходими, за да се вземе предвид, inter alia, всяка значителна разлика между макроикономическите и фискалните прогнози, и реализираните стойности (включително заетостта), разпространението на отрицателното въздействие, както и макроикономическите и финансовите сътресения. За да се гарантира безпроблемното изпълнение на програмата и за да се коригират дисбалансите по устойчив начин, Комисията ще осигурява непрекъснати консултации и насоки във връзка с фискалните и структурните реформи, както и с реформите на финансовите пазари. Комисията редовно прави преглед на икономическото въздействие на програмата и препоръчва необходимите корекции с оглед на засилване на растежа и създаването на работни места, като гарантира необходимата фискална консолидация и минимизира вредните социални въздействия. В този контекст програмата за макроикономически мерки, включително целите ѝ и очакваното разпределение на усилията, свързани с тези мерки, се правят публично достояние. Член 2 1. Ключовите цели на програмата са: възстановяване на стабилността на кипърския банков сектор; продължаване на текущия процес на фискална консолидация, както и осъществяването на структурни реформи в подкрепа на конкурентоспособността и устойчивия и балансиран растеж. 2. Кипър работи за постигане на фискална консолидация в съответствие със задълженията си съгласно процедурата при прекомерен дефицит посредством висококачествени постоянни мерки, като същевременно се сведе до минимум въздействието върху уязвимите групи от населението. 3. С цел намаляване на дефицита под 3 % от БВП до 2016 г. възможно най-скоро Кипър трябва да има готовност да предприеме допълнителни мерки за консолидация. По-конкретно, в случай на незадоволителни резултати от приходите или по-големи нужди в областта на социалните разходи вследствие на неблагоприятни макроикономически последици, правителството на Кипър трябва да има готовност да предприеме допълнителни мерки за запазване на целите на програмата, включително чрез намаляване на дискреционните разходи, като в същото време се свежда до минимум въздействието върху уязвимите групи от населението. През програмния период паричните приходи, надвишаващи предвижданията на програмата, включително всички извънредни приходи, се спестяват или се използват за намаляване на дълга. Ако обаче се осъществи преизпълнение до такава степен, че то се счита за постоянно, това може да намали необходимостта от допълнителни мерки през следващите години. 4. Кипър трябва да поддържа доброто усвояване на Структурния и други фондове на ЕС по отношение на бюджетните цели на програмата. За да се осигури ефективното усвояване на фондовете на ЕС, правителството ще гарантира, че необходимите национални средства остават на разположение за покриване на вноските на държавите членки, включително във връзка с недопустимите разходи, по отношение на европейските структурни и инвестиционни фондове (ЕФРР, ЕСФ, Кохезионния фонд, ЕЗФРСР и ЕФР/ЕФМДР) в рамките на програмните периоди 2007—2013 г. и 2014—2020 г., като същевременно се взема предвид наличното по линия на ЕИБ финансиране. Властите гарантират повишаването на институционалния капацитет за изпълнение на настоящите и бъдещите програми и наличието на подходящите човешки ресурси в управляващите и изпълнителните органи. 5. С оглед на възстановяването на стабилността на финансовия си сектор Кипър продължава основно да реформира и преструктурира банковия сектор и да подкрепя жизнеспособните банки чрез възстановяване на капитала им, като така преодолява проблемите във връзка с тяхната ликвидност и укрепва надзора върху тях. Програмата предвижда следните мерки и резултати: а) осигуряването на ликвидността на банковия сектор ще бъде следено отблизо. Временните ограничения върху свободното движение на капитали (inter alia, ограничение на тегленията на пари в брой, плащанията и преводите) се наблюдават отблизо. Целта е контролът да се запази само докато това е абсолютно наложително за смекчаването на сериозните рискове за стабилността на финансовата система. Публикувана е пътна карта за постепенното намаляване на контрола въз основа на етапите и напредъка по изпълнението на програмата, и в съответствие с ликвидността на банките. Средносрочните планове по отношение на финансирането и капитала на местните банки, които разчитат на рефинансиране от централната банка или получават държавна помощ, следва реално да отразява очакваното намаляване на задлъжнялостта в банковия сектор, както и да намали зависимостта от заеми от централните банки, като същевременно се избягва прибързана продажба на активи и ограничаване на кредитирането. Правилата за минималните изисквания за ликвидност трябва да бъдат актуализирани, за да се предотврати прекомерна концентрация при емитентите в бъдеще; б) приемане на необходимите регулаторни изисквания във връзка с увеличаването на минималното равнище на капиталова адекватност за базовия капитал от първи ред на 9 % до края на 2013 г.; в) предприемане на действия за намаляване на разходите за данъкоплатците, свързани с преструктурирането на банките. Търговските и кооперативните кредитни институции, които не разполагат с необходимия капитал, трябва преди отпускането на държавни помощи да привлекат във възможно най-голяма степен капитал от частни източници. Плановете за преструктуриране трябва да бъдат официално одобрени съгласно правилата за държавна помощ преди предоставянето на държавни помощи. Търговските банки, изпитващи недостиг на капитал, могат да поискат от държавата помощ за рекапитализирането си, ако останалите мерки се окажат недостатъчни, при спазване на процедурите за отпускане на държавна помощ; г) осигуряване на създаването на кредитен регистър, преразглеждането и, когато е необходимо — изменението на действащата регулаторна рамка за отпускане и управление на заеми, и на приемането на законодателство за укрепване на управлението на търговските банки; д) укрепване на управлението на банките, включително чрез забрана за отпускане на заеми на независими членове на ръководния съвет или на свързани с тях лица; е) увеличаване в максимална степен на постъпленията по необслужвани заеми, като същевременно бъдат сведени до минимум стимулите за стратегическо неизпълнение от страна на заемополучателя. Това включва облекчаване на ограниченията за опис на обезпечението и за съответното наблюдение и управление на необслужваните заеми; ж) завършване на хармонизирането на регулирането и надзора върху кооперативните кредитни институции и търговските банки; з) прилагане на стратегия за бъдещата структура, функциониране и жизнеспособност на сектора на кооперативните кредитни институции, както е проектиран от „Central Bank of Cyprus“ в сътрудничество с Комисията, ЕЦБ и МВФ; и) засилване на наблюдението върху задлъжнялостта на корпоративните клиенти и на домакинствата и създаване на рамка за целево преструктуриране на дълга на частния сектор с цел улесняване на отпускането на нови заеми и намаляване на кредитните ограничения; й) допълнително укрепване на рамката срещу изпирането на пари и изпълнение на план за действие, който осигурява прилагането на по-добри практики по отношение на финансовия надзор над клиентите и прозрачността на предприятията, в съответствие с най-добрата практика; к) внасяне на законодателство за извършване на задължителен надзор в зависимост от нивата на капитализация; л) включване на стрес тестове в осъществявания от разстояние редовен надзор над банките; м) въвеждане на задължителни изисквания за оповестяване, за да се гарантира, че банките редовно уведомяват пазарите за напредъка в преструктурирането на дейностите си; както и н) създаване на правна рамка за нова управленска структура, ръководеща участието на държавата в кооперативния кредитен сектор. 6. През 2013 г. кипърските власти трябва стриктно да прилагат Закона за бюджета за 2013 г. (със съответните изменения), заедно с допълнителни постоянни мерки, приети преди отпускането на първия транш от финансовата помощ, която следва да бъде най-малко 351 млн. EUR (2,1 % от БВП). Кипър трябва да приеме следните мерки: а) реформа на своята система за данъчно облагане на моторните превозни средства, основана на принципи за екологосъобразност и целяща реализиране на допълнителни приходи в средносрочен план; както и б) схема за компенсиране за взаимоспомагателния фонд и пенсионните фондове, намиращи се в „Cyprus Popular Bank“, с което следва да се гарантира съпоставимото им третиране както при „Bank of Cyprus“. Схемата следва да отчита паричните потоци и актюерското състояние на всеки фонд и да минимизира въздействието върху дефицита на консолидирания държавен бюджет. С оглед на социалното естество на тези фондове, заложеният за 2013 г. дефицит по консолидирания държавен бюджет може да бъде изменян, за да включва отражението на тази схема върху бюджета; в) пълното прилагане на консолидационните мерки, приети след декември 2012 г. 7. Следните мерки се прилагат по отношение на Кипър от 1 януари 2014 г.: а) по отношение на разходите, бюджетът включва: намаляване на общите разходи за социални плащания чрез по-добро насочване; допълнително намаляване на заплатите в публичния сектор, както и на заплащането на наднормения труд; въвеждане на платени карти за обществен транспорт за студенти и пенсионери; и мерки за структурни реформи в образователния сектор с цел по-ефективно използване на ресурсите; както и б) по отношение на приходите, бюджетът за 2014 г. включва: удължаване на временната вноска върху брутния доход на наетите лица в публичния и частния сектор до 31 декември 2016 г.; увеличаване на ДДС; повишаване на акцизите; и увеличаване на вноските за общата схема за социално осигуряване. 8. С цел да се гарантира дългосрочната устойчивост на публичните финанси, Кипър трябва да проведе фискално-структурни реформи, включващи, inter alia, следните мерки и крайни резултати: а) ако е необходимо, допълнителни реформи на общата пенсионна система и тази в публичния сектор, за да се осигури дългосрочна жизнеспособност на пенсионната система, като същевременно се обърне внимание на адекватността на пенсиите. Актюерско проучване ще предложи варианти за реформа; б) контрол на увеличаването на разходите за здравеопазване с цел да се осигурят достатъчно средства за основни здравни грижи, като се засилят устойчивостта на структурата на финансиране и ефективността на общественото здравеопазване; прилагане на национална здравна система, като се гарантира нейната финансова устойчивост и същевременно пълен обхват; в) повишаване на ефективността на публичните разходи и бюджетния процес посредством ефективна средносрочна бюджетна рамка като част от подобреното управление на публичните финанси, допринасяйки по този начин за усилията за бюджетна консолидация, които отчитат необходимостта от гарантиране на достатъчно средства за основни политики като политиките в областта на образованието и здравеопазването. Тази рамка трябва да бъде в пълно съответствие с Директивата на Съвета от 8 ноември 2011 г. относно изискванията за бюджетните рамки на държавите членки[2] и Договора за стабилност, координация и управление в икономическия и паричен съюз, подписан в Брюксел на 2 март 2012 г.; г) приемане на подходяща нормативна и институционална рамка за публично-частни партньорства, разработена в съответствие с най-добрите практики; д) изработване на програма за постигането на стабилна система за корпоративно управление за държавни и смесени предприятия и полагане на началото на план за приватизация, за да се повиши икономическата ефективност и да се възстанови устойчивостта на обслужване на дълга; е) изготвяне и прилагане на план за всеобхватна реформа за повишаване на ефективността и ефикасността на събирането и управлението на данъците, включително мерки за борба с данъчните измами и укриването на данъци, както и за осигуряване на пълното и навременно прилагане на законите и стандартите, уреждащи международното сътрудничество в областта на данъчното облагане, както и обмена на данъчна информация; ж) реформа на данъчния режим на недвижимото имущество; з) реформа на публичната администрация с цел подобряване на нейната работа и икономическа ефективност, по-специално чрез преразглеждане на нейния размер, условията на заетост и функционалната организация на обществените услуги, за да се гарантира ефикасното използване на държавните ресурси и предоставянето на качествени услуги за населението; и) реформи на цялостната структура и нивата на социално подпомагане с цел постигане на ефективно използване на ресурсите и гарантиране на подходящ баланс между социални помощи и стимули за започване на работа. Планираната реформа на държавните помощи следва да гарантира, че социалното подпомагане служи като предпазна мярка, която гарантира минимален доход за тези, които са неспособни да си осигурят минимален жизнен стандарт, като в същото време се осигуряват стимули за започване на работа. както и й) извършване на цялостен одит на публичните финанси, с оглед, inter alia, да се изготви оценка на причините, довели до натрупването на прекомерен дълг. 9. Кипър трябва да гарантира, че временното прекратяване на индексирането на заплатите в целия публичен сектор остава в сила до края на програмата. Всяка промяна на минималната работна заплата трябва да е съобразена с икономическите промени и промените на пазара на труда и да се предприема след консултация със социалните партньори. 10. Кипър ще изготви подробни предложения за политики във връзка с преодоляването на установените недостатъци в своите политики за стимулиране на трудовата заетост. Кипър трябва да предприеме бързи действия за създаването на възможности за младите хора и подобряване на перспективите им за намиране на работа, в съответствие с целите на препоръката на Съвета за създаване на гаранция за младежта. Разработването, управлението и прилагането на мерки, насочени към младежта, следва да бъде добре интегрирано в по-широката система на политиките за стимулиране на трудовата заетост и да бъде съгласувано с реформата на системата за социално осигуряване и с договорените бюджетни цели. 11. Кипър приема всички други изменения в секторнотозаконодателство, необходими за пълното прилагане на Директива 2006/123/ЕО на Европейския парламент и на Съвета относно услугите на вътрешния пазар[3]. Неоправданите пречки на пазарите на услуги, по-специално по отношение на регламентираните професии, трябва да бъдат премахнати. Рамката за конкуренция трябва да бъде подобрена чрез разширяване на дейността на компетентния в тази област орган и укрепване на независимостта и правомощията на националните регулаторни органи. 12. Кипър трябва да гарантира намаляването на броя на предвидените за издаване нотариални актове и да предприеме действия за ускоряване на премахването на финансовите тежести върху нотариалните актове, прехвърляни при закупуване на недвижимо имущество, както и да въведе гарантирани срокове за издаването на сертификати за сгради и нотариални актове. 13. Кипър трябва да измени разпоредбите относно принудителната продажба на ипотекирани имоти и да разреши провеждането на частни търгове в рамките на най-кратки срокове. До края на програмата трябва да се съкрати продължителността на съдебните производства и да бъдат приключени висящите дела. Кипър трябва да предприеме инициативи за засилване на конкурентоспособността на туристическия сектор, като представи конкретен план за действие, който да доведе до осъществяването на определените, inter alia, количествени цели в наскоро преразгледаната Стратегия за туризма за периода 2011—2015 г. Кипър докладва относно нуждите, свързани с въздушните връзки, като основа за политическа стратегия в областта на въздухоплаването. 14. В енергийния сектор Кипър трябва изцяло да приложи третия енергиен пакет, независимо от член 44, параграф 2 от Директивата за електроенергията и член 49, параграф 1 от Директивата за природния газ. Кипър преценява дали да се възползва от дерогациите, предоставени в посочените по-горе членове. Успоредно с това трябва да бъде изготвен всеобхватен план за развитие във връзка с преразпределението в кипърския енергиен сектор. Планът трябва да включва: а) план за въвеждане на инфраструктурата, необходима за експлоатацията на природен газ, като се вземат предвид търговските възможности и рискове; б) цялостно определяне на регулаторния режим и организацията на пазара за енергийния сектор и износа на природен газ, включително режим за лицензиране и данъчен режим, чрез които да се постигнат максимални приходи; както и в) план за създаване на институционална рамка за управление на въглеводородните ресурси, включително фонд за ресурсите, който да получава и управлява публичните приходи от експлоатация на природен газ в крайбрежни води и който е създаден въз основа на международно признати най-добри практики. 15. Кипър представя искане пред Европейската комисия за техническа помощ по време на програмния период. В искането трябва да се определят и да се уточнят областите на техническа помощ или консултантските услуги, които според кипърските власти имат основно значение за изпълнението на програмата за макроикономически мерки. Член 3 Решение 2013/236/EС на Съвета се отменя. Член 4 Адресат на настоящото решение е Република Кипър. Съставено в Брюксел на […] година. За Съвета Председател [1] ОВ С 120, 26.4.2013 г., стр. 1. [2] ОВ L 306, 23.11.2011 г., стр. 41. [3] ОВ L 376, 27.12.2006 г., стр. 36.